b'\n_START_ARTICLE_\nMinisteriet for Monarkiets f\xc3\xa6lles indre Anliggender\n_START_PARAGRAPH_\nMinisteriet for Monarkiets f\xc3\xa6lles indre Anliggender var et kortlivet dansk ministerium 1855-1858, der stod for samordningen af Helstatens f\xc3\xa6lles sager._NEWLINE_Efter at forfatningsloven for det danske monarkis f\xc3\xa6lles anliggender var tr\xc3\xa5dt i kraft 2. oktober 1855 (F\xc3\xa6llesforfatningen), blev Ministeriet for Monarkiets F\xc3\xa6lles Indre Anliggender oprettet \xe2\x80\x93 uofficielt kaldet F\xc3\xa6llesindenrigsministeriet \xe2\x80\x93 ved kgl. kundg\xc3\xb8relse af 16. oktober samme \xc3\xa5r. Ministeriet overtog fra Finansministeriet postv\xc3\xa6senet, dom\xc3\xa6nev\xc3\xa6senet i Kongeriget og Koloniernes Centralbestyrelse samt sager vedr\xc3\xb8rende det nye organ Rigsr\xc3\xa5det, fra 1. november 1855 desuden toldv\xc3\xa6senet. Fra Indenrigsministeriet overtog det nye ministerium sager vedr\xc3\xb8rende Statskassens mellemv\xc3\xa6rende med Civillisten samt indf\xc3\xb8dsretssager. 1. april 1856 blev endvidere det slesvigske dom\xc3\xa6nev\xc3\xa6sen overf\xc3\xb8rt til F\xc3\xa6llesindenrigsministeriet fra Ministeriet for Hertugd\xc3\xb8mmet Slesvig. De holstenske og lauenborgske dom\xc3\xa6nesager forblev under Ministeriet for Hertugd\xc3\xb8mmerne Holsten og Lauenborg. Endelig stod ministeriet for at udarbejde de organiske love, som Monarkiets forfatningslov m\xc3\xa5tte kr\xc3\xa6ve, for s\xc3\xa5 vidt de ikke henh\xc3\xb8rte under et af de andre f\xc3\xa6llesministerier._NEWLINE_Under ministeriet oprettedes ved kgl. resolution af 23. oktober 1855 et sekretariat, som behandlede de sager, der ikke h\xc3\xb8rte under direktoraterne for postv\xc3\xa6senet, dom\xc3\xa6nev\xc3\xa6senet, toldv\xc3\xa6senet og kolonialv\xc3\xa6senet, samt s\xc3\xa5danne sager fra disse, der skulle afg\xc3\xb8res af ministeren eller ved kgl. resolution. Ministeriet oph\xc3\xa6vedes ved kgl. resolution af 1. august 1858, og hele dets ressort indgik i Finansministeriet.'